Rafael Nadal glo hy is Covid-19-vry | Netwerk24
15 April 2021 12:17
Rafael Nadal sê hy is nie bekommerd daaroor dat hy dalk Covid-19 opgedoen het nadat hy saam met Daniil Medvedev geoefen het nie.
Rafael Nadal slaan Woensdag af in sy wedstryd teen Federico Delbonis in die Monte Carlo-meesterstoernooi. Foto: Getty Images
Die Rus was die tweede gekeurde in die Monte Carlo-meesterstoernooi, maar moes hom Dinsdag onttrek nadat hy positief getoets is vir die koronavirus.
Medvedev, wat in Monte Carlo woon, is nou in selfkwarantyn.
Nadal en Medvedev het Maandag saam geoefen, maar die Spanjaard sê hy was nie naby die Rus nie.
"Ek was nie nader as 4 m aan hom nie, net 'n sekonde teen die einde om dankie te sê. Maar natuurlik kan enigiets gebeur," sê Nadal. "Ek voel jammer vir hom."
Nadal, die derde gekeurde, het Woensdag glad nie verroes gelyk nadat hy lanklaas gespeel het nie. Hy het Federico Delbonis van Argentinië met 6-1, 6-2 afgeransel.
Die 34-jarige Spaanse kleikoning mik na 'n rekord- 12de titel in Monte Carlo – een van sy gunstelingbane.
Sy volgende kragmeting is Donderdag met Grigor Dimitrov, die 14de gekeurde, wat hy al 13 keer in 14 ontmoetings geklop het.
"Hy is 'n goeie vriend, 'n skitterende speler. Dit gaan taai wees."
Nadal glo hy is fisiek en geestelik weer gereed vir aksie en dat die rugprobleme wat hom in die Australiese Ope gepla het, iets van die verlede is.
Novak Djokovic, die eerste gekeurde, kom Donderdag teen die ongekeurde Daniel Evans van Brittanje te staan. – Reuters